NARIADENIE KOMISIE (ES) č. 492/2008
z 3. júna 2008,
ktorým sa ukladá dočasné antidumpingové clo na dovoz glutamanu sodného s pôvodom v Čínskej ľudovej republike
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 7,
po porade s poradným výborom,
keďže:
1. POSTUP
1.1. Začatie konania
(1)
Komisia 5. septembra 2007 formou oznámenia („oznámenie o začatí konania“) uverejneného v Úradnom vestníku Európskej únie (2) oznámila začatie antidumpingového konania vo vzťahu k dovozu glutamanu sodného (ďalej len „MSG“) s pôvodom v Čínskej ľudovej republike (ďalej len „ČĽR“ alebo „príslušná krajina“) do Spoločenstva.
(2)
Konanie sa začalo v dôsledku podnetu, ktorý 23. júla 2007 podala spoločnosť Ajinomoto Foods Europe S.A.S. predstavujúca 100 % celkovej výroby MSG v Spoločenstve. Podnet obsahoval prima facie dôkazy o dumpingu uvedeného výrobku a o značnej ujme z neho vyplývajúcej, spôsobenej jedinému výrobcovi zo Spoločenstva, ktoré sa považovali za dostatočné na odôvodnenie začatia konania.
1.2. Strany, ktorých sa konanie týka
(3)
Komisia oficiálne informovala navrhovateľa, vyvážajúcich výrobcov, dovozcov, dodávateľov a používateľov, o ktorých vedela, že sa ich záležitosť týka, a zástupcov príslušných krajín o začatí konania. Zainteresované strany dostali príležitosť písomne oznámiť svoje stanoviská a požiadať o vypočutie v rámci lehoty stanovenej v oznámení o začatí konania.
(4)
Navrhovateľ, vyvážajúci výrobcovia, dovozcovia, dodávateľské združenia a používatelia oznámili svoje stanoviská. Všetky zainteresované strany, ktoré o to požiadali a preukázali, že by na základe konkrétnych dôvodov mali byť vypočuté, boli vypočuté.
(5)
V oznámení o začatí konania Komisia uviedla, že vzhľadom na očividne veľký počet vyvážajúcich výrobcov v ČĽR a dovozcov v Spoločenstve sa pri tomto prešetrovaní môže použiť výber vzorky. Vzhľadom na nižší počet vyvážajúcich výrobcov v ČĽR a dovozcov v Spoločenstve, ako sa očakávalo, ktorí vyjadrili svoju ochotu spolupracovať, sa však rozhodlo, že výber vzorky nie je nutný.
(6)
S cieľom umožniť vyvážajúcim výrobcom v ČĽR predložiť v prípade záujmu žiadosť o trhovohospodárske zaobchádzanie (ďalej len „THZ“) alebo o individuálne zaobchádzanie (ďalej len „IZ“) Komisia zaslala formuláre žiadosti vyvážajúcim výrobcom, o ktorých vedela, že sa ich záležitosť týka, a orgánom ČĽR.
(7)
Komisia zaslala dotazníky všetkým stranám, o ktorých vedela, že sa ich záležitosť týka, a všetkým ostatným spoločnostiam, ktoré dali o sebe vedieť v rámci lehoty uvedenej v oznámení o začatí konania, konkrétne jedinému výrobcovi zo Spoločenstva, dvadsiatim dvom dovozcom a dvadsiatim siedmim používateľom príslušného výrobku, ako aj dvom dodávateľom surovín.
(8)
Odpovede boli doručené od navrhovateľa - výrobcu zo Spoločenstva, troch neprepojených dovozcov, štyroch používateľov a dvoch dodávateľov.
(9)
Pokiaľ ide o krajinu, ktorej sa toto prešetrovanie týka, Komisii boli doručené odpovede od troch vyvážajúcich výrobcov v ČĽR.
(10)
Komisia si vyžiadala a preverila všetky informácie, ktoré považovala za potrebné na dočasné stanovenie dumpingu, vzniknutej ujmy a záujmu Spoločenstva. Overovacie návštevy sa vykonali v priestoroch týchto spoločností:
a)
Výrobca so sídlom v Spoločenstve
-
Ajinomoto Foods Europe S.A.S, Nesle, Francúzsko a jeho prepojený obchodník Ajinomoto Foods Deutschland, Hamburg, Nemecko
b)
Používateľ zo Spoločenstva
Jeden používateľ požiadal v zmysle článku 19 základného nariadenia o neuverejnenie podrobností, ktoré sa ho týkajú, keďže by to malo na neho značne nepriaznivý účinok. Žiadosť sa považovala za dostatočne odôvodnenú, a preto sa jej vyhovelo.
-
Nestlé, Vevey, Švajčiarsko
-
Unilever, Neuhausen, Švajčiarsko
c)
Dovozcovia v Spoločenstve
-
Omya Peralta GmbH, Hamburg, Nemecko
-
Helm AG, Hamburg, Nemecko
-
Standard SP z.o.o., Lublin, Poľsko
d)
Vyvážajúci výrobcovia a prepojené spoločnosti v ČĽR
1.
Meihua Group
-
Hebei Meihua MSG Group Co., Ltd., Bazhou, Hebei,
-
Tongliao Meihua Bio-Tech Co., Ltd., Tongliao, Neimenggu, Vnútorné Mongolsko,
-
Tongliao Jianlong Hyperacidity Co., Ltd., Tongliao, Neimenggu, Vnútorné Mongolsko,
-
Langfang Jianlong Hyperacidity, Bazhou, Hebei.
2.
LingHua Group
-
Shandong Linghua MSG Incorporated Company, Jining, Shandog. Overovacie návštevy naplánované pre ďalšie dve spoločnosti skupiny
-
Shangong Lingwei Seasoning Co., Ltd., Jining, Shandog a
-
Jining Jusheng Gourmet Powder Food Co., Ltd., Jining, Shandog sa museli zrušiť z dôvodov, ktoré sú vysvetlené v odôvodneniach 15 až 18.
3.
Fujian Province Jianyang Wuyi MSG Co., Ltd., Jianyang, Fujian
e)
Výrobca v analogickej krajine
-
Ajinomoto Co., (Thailand) Ltd., Bangkok, Thajsko
1.3. Obdobie prešetrovania
(11)
Prešetrovanie dumpingu a ujmy sa týkalo obdobia od 1. júla 2006 do 30. júna 2007 (ďalej len „OP“). Preskúmanie trendov dôležitých pre posúdenie ujmy sa vzťahovalo na obdobie od apríla 2004 do konca OP (ďalej len „posudzované obdobie“).
2. PRÍSLUŠNÝ VÝROBOK A PODOBNÝ VÝROBOK
2.1. Príslušný výrobok
(12)
MSG vyvážaný do Spoločenstva a s pôvodom v ČĽR (ďalej len „príslušný výrobok“) je prídavnou látkou, ktorá sa používa najmä ako látka na zvýraznenie chuti v polievkach, bujónoch, rybacích a mäsových jedlách a hotových jedlách. Používa sa aj v odvetví výroby kozmetických prípravkov určených na osobnú starostlivosť. Obvykle sa deklaruje v rámci kódu KN ex 2922 42 00.
(13)
MSG je k dispozícii v rôznych veľkostiach balenia od spotrebiteľských balení s hmotnosťou 0,5 gramu až po veľkoobjemové vrecia s hmotnosťou 1 000 kg. Menšie balenia sa predávajú súkromným spotrebiteľom prostredníctvom maloobchodníkov, zatiaľ čo väčšie balenia s hmotnosťou 20 kg a viac sú určené pre priemyselných používateľov. Okrem toho existujú rôzne triedy čistoty. Neexistujú však žiadne rozdiely v charakteristikách glutamanu sodného v baleniach rôznej veľkosti ani rôznych tried čistoty.
2.2. Podobný výrobok
(14)
Nezistili sa žiadne rozdiely medzi príslušným výrobkom a MSG vyrábaným výrobným odvetvím Spoločenstva a predávaným na trhu Spoločenstva. ČĽR je krajinou s transformujúcim sa hospodárstvom a ako je uvedené v odôvodneniach 30 až 34, normálna hodnota sa musela stanoviť na základe informácií získaných v tretej krajine s trhovým hospodárstvom. Podľa dostupných informácií má MSG vyrábaný a predávaný v tretej krajine s trhovým hospodárstvom rovnaké základné fyzikálne a chemické vlastnosti ako MSG, ktorý sa vyrába v ČĽR a vyváža do Spoločenstva. Preto sa dospelo k predbežnému záveru, že všetky druhy MSG sa považujú za podobné v zmysle článku 1 ods. 4 základného nariadenia.
3. DUMPING
3.1. Uplatňovanie článku 18 základného nariadenia
(15)
V prípade jedného vyvážajúceho výrobcu sa v prvý deň overovacej návštevy zistilo, že predložil sfalšované informácie týkajúce sa jeho predaja na vývoz, ktoré sa považovali za nepravdivé a zavádzajúce informácie v zmysle článku 18 ods. 1 základného nariadenia.
(16)
Vzhľadom na toto zistenie sa overovacia návšteva ukončila a spoločnosť bola informovaná, že podľa článku 18 základného nariadenia sa predpokladalo založiť zistenia (predbežné alebo konečné, pozitívne alebo negatívne) na dostupných skutočnostiach a bola jej poskytnutá príležitosť predložiť pripomienky.
(17)
Spoločnosť vo svojej odpovedi nespochybnila zistenia prešetrovania týkajúce sa sfalšovania dokumentov a nevzniesla žiadne námietky týkajúce sa uplatňovania článku 18 základného nariadenia.
(18)
Za týchto okolností sa nezohľadnili informácie poskytnuté týmto vyvážajúcim výrobcom a použili sa dostupné skutočnosti.
3.2. Trhovohospodárske zaobchádzanie (THZ)
(19)
Podľa článku 2 ods. 7 písm. b) základného nariadenia sa normálna hodnota pri antidumpingových prešetrovaniach týkajúcich sa dovozu s pôvodom v ČĽR stanoví v súlade s odsekmi 1 až 6 uvedeného článku v prípade tých vyvážajúcich výrobcov, o ktorých sa zistilo, že spĺňajú kritériá stanovené v článku 2 ods. 7 písm. c) základného nariadenia, t. j. v prípade, že sa ukázalo, že prevládajú podmienky trhového hospodárstva, pokiaľ ide o výrobu a predaj podobného výrobku. Len na pripomenutie v krátkosti uvádzame tieto kritériá v súhrnnej forme:
1.
obchodné rozhodnutia a náklady sa stanovujú na základe trhových podmienok a bez významného zasahovania štátu;
2.
podniky majú jeden jasný súbor základných účtovných záznamov, ktoré sú predmetom nezávislého auditu v súlade s Medzinárodnými účtovnými štandardmi (ďalej len „IAS“) a ktoré sa uplatňujú na všetky účely;
3.
neexistujú výrazné deformácie prenesené z bývalého systému netrhového hospodárstva;
4.
právnu istotu a stabilitu zabezpečujú právne predpisy o konkurze a vlastníctve;
5.
meny sa vymieňajú na základe trhovej sadzby.
(20)
Traja čínski vyvážajúci výrobcovia požiadali o THZ podľa článku 2 ods. 7 písm. b) základného nariadenia a v rámci stanovených lehôt zaslali vyplnený formulár žiadosti o THZ.
(21)
V prípade jedného čínskeho vyvážajúceho výrobcu sa musel uplatniť článok 18 základného nariadenia (pozri odôvodnenia 15 až 18).
(22)
Pri overovaní sa zistilo, že zostávajúci dvaja čínski vyvážajúci výrobcovia nesplnili všetkých päť kritérií na THZ.
(23)
Pri overovaní sa zistilo, že jeden čínsky vyvážajúci výrobca (skupina Meihua zložená z piatich spoločností) nemohol preukázať, že spĺňa uvedené druhé a tretie kritérium. Po prvé, skupina Meihua nepredložila v žiadosti o THZ, ani počas overovacej návštevy auditovanú konsolidovanú účtovnú závierku v súlade s IAS 27. Prešetrovanie ukázalo, že keďže sa v rámci skupiny uskutočnilo mnoho transakcií, iba auditovaná konsolidovaná účtovná závierka, pomocou ktorej sa úplne vylúčia všetky zostatky, transakcie, príjmy a výdavky v rámci skupiny, by umožnila získať jasný obraz o skupine. Skupina Meihua poskytla auditovanú konsolidovanú finančnú závierku až oveľa neskôr po overovacej návšteve, čo neumožnilo Komisii overiť informácie obsiahnuté v týchto závierkach, ani získať jasný obraz o finančnej situácii skupiny. Okrem toho sa zistilo, že závierky individuálnych spoločností neboli v súlade s IAS 1 a IAS 18, pretože materská spoločnosť kompenzovala príjmy a výdavky a táto kompenzácia bola značná. Vzhľadom na tieto porušenia IAS a skutočnosť, že neboli ani uvedené v správach z auditov, sa usudzuje, že Meihua Group nepreukázala, že jej záznamy boli podrobené auditu v súlade s uvedenými štandardmi (druhé kritérium).
(24)
Po druhé, na základe jednotlivých závierok spoločností skupiny overených počas overovacej návštevy a na základe už uvedených neoverených informácií sa zistili značné deformácie vo finančnej situácii spoločností a skupiny. Zistilo sa, že existujú značné sumy bezúročných pôžičiek. To viedlo k značnej výške negatívneho prevádzkového kapitálu a potenciálnym vysokým finančným nákladom, ktoré sa neprejavili v záznamoch jednotlivých spoločností alebo skupiny (tretie kritérium).
(25)
Druhá spoločnosť, Fujian Province Jianyang Wuyi MSG Co. Ltd., nedokázala preukázať, že spĺňa prvé až tretie kritérium. Po prvé, jej rozhodnutia neboli prijaté v reakcii na signály trhu a bez významného zasahovania štátu, najmä preto, že štát bol v jej správnej rade zastúpený nadmerne, a preto, že spoločnosť mala určité pochybné a z hľadiska výšky významné transakcie so štátnymi podnikmi (pôžička so štátom s úrokom dvakrát vyšším ako trhová sadzba, preddavky pre štátne podniky bez akéhokoľvek odôvodnenia) (prvé kritérium). Po druhé, nedokázala, že mala jeden jasný súbor základných účtovných záznamov, ktoré boli pripravené a podrobené auditu v súlade s IAS, pretože sa zistilo, že závierky nie sú v súlade s IAS 1 a IAS 18, pretože spoločnosť kompenzovala i) záväzky pohľadávkami a ii) príjmy a výdavky. Obidva druhy kompenzácie, ktoré boli značné, týmto spôsobom obmedzili schopnosť porozumieť transakciám, iným udalostiam a podmienkam, ku ktorým došlo v činnosti spoločnosti. Keďže tieto porušenia IAS neboli uvedené v správe z auditu, spoločnosť nepreukázala, že jej záznamy boli podrobené auditu v súlade s uvedenými štandardmi (druhé kritérium). Nakoniec, zistili sa deformácie prenesené zo systému netrhového hospodárstva vo forme neprimeraných hodnotení aktív a práva na užívanie pozemkov (tretie kritérium).
(26)
V dôsledku toho sa dospelo k záveru, že žiadny čínsky vyvážajúci výrobca nepreukázal, že spĺňa podmienky stanovené v článku 2 ods. 7 písm. c) základného nariadenia.
3.3. Individuálne zaobchádzanie (IZ)
(27)
Podľa článku 2 ods. 7 písm. a) základného nariadenia sa clo pre celú krajinu stanovuje, pokiaľ sa toto clo stanoví, pre krajiny, na ktoré sa vzťahuje uvedený článok, okrem prípadov, keď sú spoločnosti schopné preukázať, že spĺňajú všetky kritériá stanovené v článku 9 ods. 5 základného nariadenia a je im preto udelené individuálne zaobchádzanie.
(28)
Vyvážajúci výrobcovia, ktorí nesplnili kritériá na udelenie THZ, požiadali aj o IZ v prípade, že by im nebolo udelené THZ.
(29)
Na základe dostupných informácií sa zistilo, že dvaja čínski vyvážajúci výrobcovia spĺňajú všetky požiadavky na IZ stanovené v článku 9 ods. 5 základného nariadenia.
3.4. Normálna hodnota
3.4.1. Analogická krajina
(30)
Podľa článku 2 ods. 7 písm. a) základného nariadenia v transformujúcich sa hospodárstvach sa normálna hodnota pre vyvážajúcich výrobcov, ktorým nebolo udelené THZ, musí stanoviť na základe ceny alebo vytvorenej hodnoty v tretej krajine s trhovým hospodárstvom (ďalej len „analogická krajina“).
(31)
V oznámení o začatí konania bolo na účely stanovenia normálnej hodnoty pre ČĽR navrhnuté Thajsko ako vhodná analogická krajina. Komisia vyzvala všetky zainteresované strany, aby k tomuto návrhu predložili svoje pripomienky.
(32)
Iba jedna zainteresovaná strana predložila pripomienky, v ktorých navrhla ako alternatívnu analogickú krajinu Brazíliu alebo Indonéziu. Komisia sa obrátila na známe spoločnosti v Brazílii a Indonézii. Od výrobcov v Brazílii alebo Indonézii však nebol doručený žiadny vyplnený dotazník ani žiadne zmysluplné pripomienky.
(33)
Thajsko je okrem toho jedným z najväčších výrobcov MSG na svete s konkurenčným trhom a hlavný výrobca MSG v Thajsku plne spolupracoval. Thajsko splnilo kritériá na vhodnú analogickú krajinu, keďže na thajskom trhu existuje hospodárska súťaž, množstvá predávané na thajskom trhu sú dostatočné a čínsky aj thajský trh sú porovnateľné z hľadiska sortimentu a výrobného procesu.
(34)
Na základe uvedených skutočností sa preto dospelo k predbežnému záveru, že Thajsko predstavuje vhodnú analogickú krajinu v súlade s článkom 2 ods. 7 písm. a) základného nariadenia.
3.4.2. Metodika použitá na stanovenie normálnej hodnoty
(35)
Podľa článku 2 ods. 7 písm. a) základného nariadenia sa normálna hodnota pre ČĽR stanovila na základe overených informácií získaných od spolupracujúceho výrobcu v analogickej krajine, t. j. na základe cien zaplatených alebo splatných na domácom trhu v Thajsku za porovnateľné druhy výrobkov, keďže sa zistilo, že sa tento predaj uskutočnil pri bežnom obchodovaní. Pokiaľ ide o druhy výrobkov, uvádza sa, že počas OP sa z ČĽR v podstate vyvážal iba jeden druh výrobku, t. j. MSG s čistotou nad 99 % alebo rovnajúcou sa 99 % a bol priamo porovnateľný s výrobkom predávaným výrobcom v analogickej krajine na jeho domácom trhu. Pri prešetrovaní sa zistili určité rozdiely vo výrobnom procese thajských a čínskych výrobcov v tom, že čínski výrobcovia používajú odlišné zariadenia, ktoré spotrebúvajú menej elektrickej energie. Thajské domáce predajné ceny sa preto upravili smerom dole sumou, ktorá odráža tieto zmeny.
3.5. Vývozná cena
(36)
Všetci spolupracujúci čínski vyvážajúci výrobcovia uskutočňovali predaj na vývoz do Spoločenstva buď priamo nezávislým zákazníkom v Spoločenstve alebo prostredníctvom neprepojených spoločností so sídlom v ČĽR a na Taiwane. Vývozné ceny sa preto stanovili na základe cien skutočne zaplatených alebo splatných za príslušný výrobok v súlade s článkom 2 ods. 8 základného nariadenia.
(37)
Pokiaľ ide o všetkých ostatných čínskych vývozcov, Komisia najprv určila úroveň spolupráce. Celkové vyvezené množstvá, ktoré uviedli vo vyplnených dotazníkoch dvaja spolupracujúci vyvážajúci výrobcovia, sa porovnali s celkovým dumpingovým dovozom z ČĽR odvodeným zo štatistík Eurostatu o dovoze. Zistený podiel spolupráce bol 74 %. Na základe uvedeného sa úroveň spolupráce považovala za nízku. V dôsledku toho sa vývozné ceny dočasne stanovili na základe transakcií s najvyšším dumpingovým rozpätím uskutočnených jedným z dvoch spolupracujúcich čínskych vyvážajúcich výrobcov, ktorým bolo udelené IZ v súlade s článkom 18 ods. 1 základného nariadenia.
3.6. Porovnanie
(38)
Porovnanie medzi normálnou hodnotou a vývoznou cenou sa uskutočnilo na základe cien zo závodu.
(39)
S cieľom zabezpečiť spravodlivé porovnanie normálnej hodnoty a vývoznej ceny sa vykonali náležité úpravy, pokiaľ ide o rozdiely, ktoré ovplyvňujú ceny a porovnateľnosť cien v súlade s článkom 2 ods. 10 základného nariadenia. V prípade všetkých prešetrovaných spoločností (spolupracujúci vyvážajúci výrobcovia a výrobca v analogickej krajine) sa podľa potreby, a ak to bolo odôvodnené, umožnili úpravy týkajúce sa rozdielov v nákladoch na dopravu, nákladoch na námornú dopravu a poistenie, manipulácii, nákladoch na naloženie a vo vedľajších nákladoch, nákladoch na balenie, úverových nákladoch a províziách.
3.7. Dumpingové rozpätia
3.7.1. Pre spolupracujúcich výrobcov, ktorým bolo udelené IZ
(40)
V prípade spoločností, ktorým bolo udelené IZ, sa vážená priemerná normálna hodnota porovnala s váženou priemernou vývoznou cenou, ako je stanovené v článku 2 ods. 11 a 12 základného nariadenia.
(41)
Na tomto základe sú dočasné vážené priemerné dumpingové rozpätia vyjadrené ako percento ceny CIF na hranici Spoločenstva, clo nezaplatené, takéto:
Spoločnosť
Dočasné dumpingové clo
Hebei Meihua MSG Group Co., Ltd. a Tongliao Meihua Bio-Tech Co., Ltd.
33,8 %
Fujian Province Jianyang Wuyi MSG Co., Ltd.
36,5 %
3.7.2. Pre všetkých ostatných vyvážajúcich výrobcov
(42)
Dumpingové rozpätie pre celú krajinu bolo vypočítané na základe porovnania vývoznej ceny stanovenej v súlade s odôvodnením 37 s normálnou hodnotou stanovenou v súlade s odôvodnením 35.
(43)
Na tomto základe sa úroveň dumpingu pre celú krajinu dočasne stanovila vo výške 39,7 % z ceny CIF na hranici Spoločenstva, clo nezaplatené.
4. UJMA
4.1. Vymedzenie výrobného odvetvia Spoločenstva
(44)
Jediný spolupracujúci výrobca zo Spoločenstva predstavoval 100 % výroby MSG v Spoločenstve počas OP. Preto sa považuje za výrobné odvetvie Spoločenstva v zmysle článku 4 ods. 1 a článku 5 ods. 4 základného nariadenia.
(45)
Keďže výrobné odvetvie Spoločenstva predstavuje iba jeden výrobca, všetky údaje týkajúce sa citlivých údajov sa z dôvodu dôvernosti museli indexovať alebo uviesť ako rozpätie. Údaje v zátvorke sa týkajú negatívnych údajov.
(46)
Keďže výrobca zo Spoločenstva používa fiškálny rok od 1. apríla do 31. marca nasledujúceho roka, všetky údaje ďalej v texte sú uvedené skôr za fiškálne roky (FR) ako za kalendárne roky (napríklad, FR2005 sa týka obdobia od 1. apríla 2004 do 31. marca 2005). Údaje týkajúce sa dovozu sú uvedené na rovnakom porovnateľnom základe.
4.2. Spotreba Spoločenstva
(47)
Spotreba Spoločenstva sa stanovila na základe objemu predaja výrobného odvetvia Spoločenstva na trhu Spoločenstva plus dovozu z ČĽR a ďalších tretích krajín na základe údajov Eurostatu. Spotreba MSG v Spoločenstve sa medzi FR2005 a FR2006 zvýšila a následne postupne znižovala vo FR2007 a OP. Počas posudzovaného obdobia sa spotreba znížila celkove o 4 %.
Tabuľka 1
FR2005
FR2006
FR2007
OP
Spotreba Spoločenstva (v tonách)
Index
100
107
98
96
4.3. Dovoz do Spoločenstva z ČĽR
4.3.1. Objem a podiel na trhu
(48)
Objemy dovozu z ČĽR značne vzrástli zo 4 701 ton vo FR2005 na 34 613 ton v OP, t. j. o 636 % počas posudzovaného obdobia.
(49)
Zodpovedajúci podiel na trhu bol vo FR2005 v rozmedzí 3 % až 7 % a počas posudzovaného obdobia vzrástol na podiel v rozmedzí 38 % až 43 %, a to napriek zníženiu spotreby.
Tabuľka 2
FR2005
FR2006
FR2007
OP
Dovoz z ČĽR (v tonách)
4 701
11 376
34 254
34 613
Index
100
242
729
736
Podiel ČĽR na trhu
Index
100
226
745
768
Zdroj: Dovezené množstvá podľa Eurostatu.
4.3.2. Jednotková predajná cena
(50)
Priemerné ceny dovozu z Číny sa počas posudzovaného obdobia menili a celkovo mierne klesli o 2 %.
Tabuľka 3
FR2005
FR2006
FR2007
OP
Ceny dovozu z ČĽR (EUR/tona)
790
818
785
773
Index
100
104
99
98
Zdroj: Dovozné ceny podľa Eurostatu.
4.3.3. Cenové podhodnotenie
(51)
Na účely analýzy cenového podhodnotenia sa vážené priemerné predajné ceny za druh výrobku výrobného odvetvia Spoločenstva pre neprepojených zákazníkov na trhu Spoločenstva, upravené na úroveň ceny zo závodu, porovnali so zodpovedajúcimi váženými priemernými cenami príslušného dovozu, určenými na základe CIF, s vhodnou úpravou o clá a náklady po dovoze. Porovnanie sa vykonalo po odpočítaní rabatov a zliav.
(52)
Na základe uvedenej metodiky sa rozdiel medzi cenami vyjadrený ako percento váženej priemernej ceny výrobného odvetvia Spoločenstva (zo závodu), t. j. rozpätie cenového podhodnotenia, pohyboval v rozpätí od 21 % do 24 %.
4.4. Hospodárska situácia výrobného odvetvia Spoločenstva
(53)
Preskúmali sa trendy všetkých hospodárskych faktorov uvedených v článku 3 ods. 5 základného nariadenia s cieľom stanoviť hospodársku situáciu výrobného odvetvia Spoločenstva počas posudzovaného obdobia.
4.4.1. Výrobná kapacita, výroba a využitie kapacity
(54)
Výrobná kapacita sa vo FR2006 zvýšila o 5 %, pričom vo FR2007 nasledovalo ďalšie zvýšenie o 3 percentuálne body predtým, ako sa ustálila v OP. Zvýšenia výrobnej kapacity vyplynuli z nových investícií, ako je vysvetlené v odôvodnení 60 ďalej v texte.
(55)
Výroba MSG výrobným odvetvím Spoločenstva sa postupne znížila, pričom celkové zníženie v posudzovanom období predstavovalo 6 %. Údaje o výrobe za FR2007 a OP odrážajú skutočnosť, že výrobné odvetvie Spoločenstva muselo v roku 2006 zastaviť výrobu na jeden mesiac.
(56)
V dôsledku zníženia objemov výroby sa využitie kapacity počas posudzovaného obdobia znížilo o 14 %.
Tabuľka 4
FR2005
FR2006
FR2007
OP
Výrobná kapacita
Index
100
105
108
108
Výroba
Index
100
99
93
94
Využitie kapacity
Index
100
95
86
86
Zdroj: Vyplnený dotazník.
4.4.2. Objem predaja, podiel na trhu a priemerné jednotkové ceny v Spoločenstve
(57)
Predaj MSG výrobným odvetvím Spoločenstva nezávislým zákazníkom na trhu Spoločenstva sa vo FR2006 mierne zvýšil predtým, ako došlo k obrovskému zníženiu vo FR2007 o 25 percentuálnych bodov. Zníženie predaja počas posudzovaného obdobia predstavovalo 24 %. Tento obrovský pokles objemu predaja viedol k značnému zníženiu podielu na trhu o celkove 12,5 percentuálneho bodu počas posudzovaného obdobia (z 58,6 % podielu na trhu vo FR2005 na 46,1 % v OP).
(58)
Priemerné predajné ceny pre neprepojených zákazníkov na trhu Spoločenstva sa počas posudzovaného obdobia zvýšili o 19 %. Zvýšenie bolo ešte výraznejšie vo FR2007 (+ 23 %), ale potom v posledných 3 mesiacoch OP došlo k miernemu zníženiu cien. Zvýšenie cien bolo nevyhnutné, aby sa pokryli náklady na suroviny a ďalšie vstupy. Napriek tomu, že výrobnému odvetviu Spoločenstva sa v skutočnosti podarilo zvýšiť svoju účinnosť vo výrobe MSG, predajné ceny nemohli pokryť výrobné náklady počas OP.
Tabuľka 5
FR2005
FR2006
FR2007
OP
Objem predaja
Index
100
101
76
76
Podiel na trhu
Index
100
94
77
79
Priemerné ceny
Index
100
106
123
119
Zdroj: Vyplnený dotazník.
4.4.3. Zásoby
(59)
Počas posudzovaného obdobia sa zásoby zvýšili o 52 %. K tomuto nárastu zásob došlo v druhej polovici posudzovaného obdobia a udialo sa v tom istom čase, ako došlo k veľkému zníženiu predaja so začiatkom od FR2007. Na konci OP sa úroveň zásob udržala na vysokej úrovni.
Tabuľka 6
FR2005
FR2006
FR2007
OP
Zásoby
Index
100
101
153
152
Zdroj: Vyplnený dotazník.
4.4.4. Ziskovosť, investície, návratnosť investícií, peňažné toky a schopnosť získať kapitál
(60)
Predaj podobného výrobku výrobného odvetvia Spoločenstva na trhu Spoločenstva nebol počas posudzovaného obdobia ziskový. Na začiatku tohto obdobia sa táto situácia musela posudzovať z hľadiska získania spoločnosti Orsan S.A. spoločnosťou Ajinomoto Foods Europe (AFE) a reštrukturalizácie, ktorá sa odohrala v tom čase. Spoločnosť Orsan S.A. sa totiž do roku 2003 nachádzala v zlej finančnej situácii a AFE pristúpila k dôkladnej reštrukturalizácii s cieľom znížiť náklady a zlepšiť účinnosť so špecifickými investíciami v rokoch 2004 a 2005. Tieto investície boli zamerané na zvýšenie výrobnej kapacity, rozvoj nového radu výrobkov a zvýšenie energetickej účinnosti. Skupina, ku ktorej teraz výrobné odvetvie Spoločenstva patrí, previedla aj know-how obsahujúci nové a výkonnejšie kmene baktérií vo fermentačnom procese, ktoré sú potrebné na výrobu MSG v Spoločenstve.
(61)
Hoci investovanie pokračovalo aj v rokoch 2006 a 2007, výrobnému odvetviu Spoločenstva sa podarilo znížiť straty najmä počas OP v dôsledku zvýšených predajných cien, ale aj lepšej účinnosti vo využívaní surovín a energie. Ďalší pohyb cien smerom hore však nebol možný. Čínski vývozcovia boli stále viac prítomní na trhu Spoločenstva a rýchlo naň prenikali. V dôsledku toho výrobné odvetvie Spoločenstva stále pociťovalo počas OP značné straty vo svojom predaji na trhu Spoločenstva.
(62)
Návratnosť investícií z výroby a predaja podobného výrobku bola počas celého posudzovaného obdobia záporná, čo odzrkadľovalo uvedený negatívny trend ziskovosti.
(63)
Rovnako ako v prípade ostatných finančných ukazovateľov bol peňažný tok vytvorený MSG vyrobeným a predávaným v EÚ negatívny počas celého posudzovaného obdobia.
(64)
Okrem finančných strát neboli žiadne náznaky, že výrobné odvetvie Spoločenstva, ktoré je súčasťou Ajinomoto Group, narazilo na ďalšie problémy získať kapitál na svoje činnosti.
Tabuľka 7
FR2005
FR2006
FR2007
OP
Ziskovosť
Index
(100)
(103)
(66)
(75)
Investície
Index
100
211
65
51
Návratnosť investícií
Index
(100)
(92)
(63)
(67)
Peňažný tok
Index
(100)
(102)
(59)
(83)
Zdroj: Vyplnený dotazník.
4.4.5. Zamestnanosť, produktivita a mzdy
(65)
Zamestnanosť vo výrobnom odvetví Spoločenstva sa počas posudzovaného obdobia znížila o 9 %. Mzdy sa vo FR2006 v porovnaní s FR2005 spočiatku zvýšili o 6 %. Vo FR2007 a v OP sa však mzdy znížili späť na úroveň vo FR2005.
(66)
Produktivita sa vo FR2006 zvýšila o 3 %, pričom vo FR2007 nasledovalo mierne zníženie. V OP sa produktivita opäť zvýšila na rovnakú úroveň ako vo FR2006.
Tabuľka 8
FR2005
FR2006
FR2007
OP
Zamestnanosť
Index
100
95
92
91
Mzdy
Index
100
106
100
100
Produktivita
Index
100
103
101
103
Zdroj: Vyplnený dotazník.
4.4.6. Rast
(67)
Kým spotreba Spoločenstva v posudzovanom období poklesla o 4 %, objem predaja výrobného odvetvia Spoločenstva poklesol o 24 %. To viedlo k strate podielu výrobného odvetvia Spoločenstva na trhu počas posudzovaného obdobia o 12,5 percentuálneho bodu.
4.4.7. Rozsah skutočného dumpingového rozpätia a zotavenie sa z dumpingu v minulosti
(68)
Dumpingové rozpätia pre vývozcov v ČĽR sú stanovené v časti venovanej dumpingu a sú značne nad úrovňou de minimis. Okrem toho vzhľadom na objemy a ceny dumpingového dovozu sa vplyv skutočného dumpingového rozpätia nemôže považovať za zanedbateľný.
(69)
Neexistuje žiadny náznak toho, že výrobné odvetvie Spoločenstva sa zotavuje z následkov dumpingu v minulosti. Poznamenáva sa, že dovoz MSG nepodliehal opatreniam od roku 2003.
4.5. Záver týkajúci sa ujmy
(70)
Väčšina ukazovateľov ujmy, ktoré sa týkajú výrobného odvetvia Spoločenstva, sa počas posudzovaného obdobia vyvíjala negatívne. Výroba sa znížila o 6 % a využitie kapacity o 14 %. Kým spotreba na trhu Spoločenstva poklesla o 4 %, objemy predaja výrobného odvetvia Spoločenstva poklesli oveľa viac, t. j. o 24 %, čo viedlo k strate podielu na trhu o 12,5 percentuálneho bodu. Ďalšie ukazovatele ujmy, medzi ktoré patria zásoby a zamestnanosť, sa počas posudzovaného obdobia vyvíjali tiež negatívne.
(71)
Prešetrovanie ukázalo, že čínsky dovoz s nízkou cenou podhodnocoval ceny výrobného odvetvia Spoločenstva počas OP až o 24 %. Predajné ceny výrobného odvetvia Spoločenstva sa počas posudzovaného obdobia zvýšili o 19 % v dôsledku zvýšenia nákladov, ale dôsledkom toho bolo zníženie objemov predaja a zníženie podielu na trhu. Ostatné ukazovatele finančnej ujmy, vrátane návratnosti investícií, peňažného toku a ziskovosti, sa preto počas posudzovaného obdobia vyvíjali tiež negatívne.
(72)
Vzhľadom na uvedené skutočnosti možno dospieť k záveru, že výrobné odvetvie Spoločenstva utrpelo značnú ujmu v zmysle článku 3 ods. 5 základného nariadenia.
5. PRÍČINNÉ SÚVISLOSTI
5.1. Úvod
(73)
V súlade s článkom 3 ods. 6 a článkom 3 ods. 7 základného nariadenia Komisia skúmala, či dumpingový dovoz MSG s pôvodom v ČĽR spôsobil ujmu výrobnému odvetviu Spoločenstva v takej miere, že sa môže považovať za značnú. Skúmali sa aj iné známe faktory ako dumpingový dovoz, ktoré mohli súčasne poškodzovať výrobné odvetvie Spoločenstva, s cieľom zabezpečiť, aby sa možná ujma spôsobená týmito inými faktormi nepripisovala dumpingovému dovozu.
5.2. Vplyv dumpingového dovozu
(74)
Počas posudzovaného obdobia sa dumpingový dovoz z ČĽR s nízkou cenou z hľadiska objemu zvýšil viac ako sedemkrát, čo viedlo k zvýšeniu podielu čínskeho MSG na trhu Spoločenstva z rozpätia od 3 % do 7 % vo FR2005 na rozpätie od 38 % do 43 % v OP. Čínski vývozcovia boli súčasne jedinými účastníkmi na trhu, ktorí znížili svoje predajné ceny. Dostupné informácie poukazujú na to, že výrobca zo Spoločenstva aj vývozcovia z iných tretích krajín zvýšili svoje ceny z dôvodu rastu výrobných nákladov (najmä rast cien surovín a energie).
(75)
Toto zvýšenie dovozu z ČĽR sa udialo v tom istom čase, ako došlo k zhoršeniu stavu výrobného odvetvia Spoločenstva. Vo FR2006 sa objem dovozu z ČĽR zvýšil o 142 %, pričom objem predaja Spoločenstva sa zvýšil o 1 %. Vo FR2007 sa objem dovozu z ČĽR zvýšil o ďalších 201 % a predajné ceny sa znížili o 4 %, pričom objem predaja Spoločenstva sa znížil o 25 percentuálnych bodov. V dôsledku toho výrobné odvetvie Spoločenstva postihlo zníženie objemov predaja na trhu Spoločenstva a z toho vyplývajúca strata podielu na trhu o 12,5 percentuálneho bodu počas OP. Tlak na ceny zo strany dumpingového čínskeho dovozu neumožnil výrobnému odvetviu Spoločenstva zvýšiť predajné ceny na úroveň, ktorou by sa odstránili straty, a ďalej zlepšiť svoju finančnú situáciu.
(76)
Na základe uvedených skutočností sa dospelo k predbežnému záveru, že dumpingový dovoz z ČĽR s nízkou cenou, ktorý značne podhodnotil ceny výrobného odvetvia Spoločenstva počas OP a ktorý sa tiež značne zvýšil z hľadiska objemu, mal rozhodujúcu úlohu, pokiaľ ide o ujmu, ktorú utrpelo výrobné odvetvie Spoločenstva, čo sa odrazilo v jeho zlej finančnej situácii a zhoršení ďalších ukazovateľov ujmy počas OP, ako aj v strate podielu na trhu.
5.3. Vplyv iných faktorov
5.3.1. Dovoz z iných tretích krajín
(77)
Dovoz z tretích krajín, ktorých sa toto prešetrovanie netýkalo, sa v posudzovanom období znížil o 65 %, čo viedlo k zníženiu podielu na trhu z rozpätia od 35 % do 40 % vo FR2005 na rozpätie od 10 % do 15 % v OP. Ceny tohto dovozu sa počas posudzovaného obdobia zvýšili o 20 %, čo zodpovedá trendu vývoja cien výrobného odvetvia Spoločenstva.
(78)
Trendy v objemoch a cenách dovozu z iných tretích krajín medzi FR2005 a OP boli takéto:
Tabuľka 9
Iné tretie krajiny
FR2005
FR2006
FR2007
OP
Dovoz spolu
(v tonách)
31 910
30 926
13 080
11 225
Index
100
97
41
35
Zdroj: Eurostat
Iné tretie krajiny
FR2005
FR2006
FR2007
OP
Priemerná cena celého dovozu
(EUR/tona)
789
831
976
945
Index
100
105
124
120
Zdroj: Eurostat
(79)
Na základe uvedených skutočností sa dospelo k predbežnému záveru, že dovoz z iných tretích krajín nenarušil príčinnú súvislosť medzi zisteným dumpingom a značnou ujmou, ktorú výrobnému odvetviu Spoločenstva spôsobil dumpingový dovoz z ČĽR.
5.3.2. Vývoj dopytu
(80)
Pokiaľ ide o vývoj dopytu, spotreba MSG v Spoločenstve sa v období medzi FR2005 a OP znížila. Toto zníženie však nebolo významné (- 4 %) a nemožno ním vysvetliť zníženie objemu predaja výrobného odvetvia Spoločenstva na trhu Spoločenstva, ktorý sa znížil o 24 %. Je potrebné zdôrazniť, že výrobné odvetvie Spoločenstva stratilo počas posudzovaného obdobia 12,5 percentuálneho bodu zo svojho podielu na trhu a tento predaj nahradil dumpingový dovoz s pôvodom v ČĽR. Značnú ujmu, ktorú utrpelo výrobné odvetvie Spoločenstva, preto nemožno pripísať zníženiu dopytu na trhu Spoločenstva.
5.3.3. Výkonnosť vývozu a produktivita výrobného odvetvia Spoločenstva
(81)
Napriek tvrdeniam niektorých zainteresovaných strán, podľa ktorých by príčinou utrpenej ujmy mohla byť zlá výkonnosť vývozu výrobného odvetvia Spoločenstva, je potrebné uviesť, že predaj na vývoz počas posudzovaného obdobia sa zvýšil o viac ako 50 %. Tvrdenie preto muselo byť zamietnuté.
(82)
Pokiaľ ide o faktor produktivity, je potrebné uviesť, že výrobné odvetvie Spoločenstva bolo schopné počas posudzovaného obdobia znížiť svoje fixné náklady a náklady práce a zvýšilo produktivitu na zamestnanca.
(83)
Vzhľadom na uvedené skutočnosti výkonnosť vývozu ani akékoľvek údajné zníženie produktivity výrobného odvetvia Spoločenstva neprispeli k zhoršeniu jeho situácie v OP.
5.3.4. Menové výkyvy
(84)
Niektoré zainteresované strany tvrdili, že pokles kurzu USD voči euru podporil dovoz MSG do Európskeho spoločenstva. Skutočne sa zistilo, že prevažná väčšina dovozných transakcií z ČĽR do Európskeho spoločenstva bola fakturovaná v USD.
(85)
Je potrebné pripomenúť, že pri prešetrovaní sa musí stanoviť, či značnú ujmu výrobnému odvetviu Spoločenstva zapríčinil dumpingový dovoz (v zmysle cien a objemu) alebo či takúto značnú ujmu spôsobili iné faktory. V tomto zmysle článok 3 ods. 6 základného nariadenia stanovuje nevyhnutnosť preukázať, že ujmu spôsobuje cenová úroveň dumpingového dovozu. Z tohto dôvodu sa tento článok len v malej miere týka rozdielu medzi cenovými úrovňami, a preto sa nevyžaduje analýza faktorov ovplyvňujúcich úroveň týchto cien.
(86)
Vplyv dumpingového dovozu na ceny výrobného odvetvia Spoločenstva sa v skutočnosti v podstate skúma stanovením cenového podhodnotenia, poklesu cien a tlaku na ceny. Na tento účel sa porovnávajú dumpingové vývozné ceny s predajnými cenami výrobného odvetvia Spoločenstva a v určitých prípadoch môže byť potrebné vývozné ceny použité na výpočet ujmy prepočítať na inú menu, aby sa dosiahol porovnateľný základ. V dôsledku toho použitie výmenných kurzov v tejto súvislosti iba zabezpečuje, aby sa cenový rozdiel stanovil na porovnateľnom základe. Z toho jasne vyplýva, že výmenný kurz v zásade nemôže byť ďalším faktorom ujmy.
(87)
Uvedené odôvodnenie potvrdzuje aj znenie článku 3 ods. 7 základného nariadenia, ktorý sa týka iných známych faktorov, ako je dumpingový dovoz. V zozname ostatných známych faktorov v tomto článku sa neuvádza odkaz na žiadny faktor, ktorý má vplyv na cenovú úroveň dumpingového dovozu. Stručne povedané, ak je dovoz dumpingový a aj keby tento dovoz využíval priaznivý vývoj výmenných kurzov, neusudzuje sa, že vývoj takýchto výmenných kurzov by mohol byť ďalším faktorom spôsobujúcim ujmu.
(88)
Analýza faktorov ovplyvňujúcich úroveň cien dumpingového dovozu, medzi ktoré patria výkyvy vo výmenných kurzoch, nemôže byť preto presvedčivá a takáto analýza by šla nad rámec požiadaviek základného nariadenia.
(89)
V každom prípade a bez toho, aby boli dotknuté uvedené skutočnosti, aj keby bol založený na výmennom kurze prevládajúcom na začiatku FR2005, dovoz z ČĽR značne podhodnotil ceny výrobného odvetvia Spoločenstva. Toto značné rozpätie podhodnotenia sa teda nemôže vysvetliť zmenou výmenného kurzu medzi eurom a USD v posudzovanom období.
(90)
Vzhľadom na uvedené skutočnosti sa dospelo k predbežnému záveru, že hodnotenie eura v porovnaní s USD nie je dostatočným faktorom na narušenie príčinnej súvislosti medzi dumpingovým dovozom a značnou ujmou, ktorú utrpelo výrobné odvetvie Spoločenstva.
5.3.5. Dovoz výrobného odvetvia Spoločenstva
(91)
Niektoré zainteresované strany tvrdili, že výrobné odvetvie Spoločenstva dovážalo MSG zo svojich nečínskych prepojených závodov nachádzajúcich sa mimo Spoločenstva, čo malo vplyv na jeho objemy predaja MSG vyrobeného v Spoločenstve.
(92)
Prešetrovanie ukázalo, že výrobné odvetvie Spoločenstva po získaní spoločnosti Orsan reorganizovalo svoju štruktúru/kanály predaja v Spoločenstve. Takmer všetok MSG predaný na trhu Spoločenstva výrobným odvetvím Spoločenstva v OP vyrobil jediný výrobca zo Spoločenstva. Predaj MSG na trhu Spoločenstva, ktorý pochádza od vývozcov prepojených s výrobným odvetvím Spoločenstva v krajinách mimo Spoločenstva, sa počas posudzovaného obdobia neustále a značne znižoval.
(93)
Niektoré zainteresované strany tiež tvrdili, že samotné výrobné odvetvie Spoločenstva alebo iné spoločnosti skupiny Ajinomoto Group sú prepojené s čínskymi výrobcami MSG, ktorí vyvážajú príslušný výrobok do Spoločenstva. Tvrdilo sa, že vývoz týchto prepojených spoločností do Spoločenstva spôsobil ujmu, ktorú utrpelo výrobné odvetvie Spoločenstva. Tvrdilo sa aj to, že samotná Ajinomoto Group je zodpovedná za cenové politiky týchto čínskych vývozcov.
(94)
Prešetrovanie ukázalo, že v prípade jednej čínskej spoločnosti, ktorá bola údajne prepojená s Ajinomoto Group, sa tento vzťah skončil ešte pred OP. Okrem toho sa zistilo, že predaj tejto spoločnosti na vývoz do Spoločenstva v rokoch, ktoré predchádzali OP, bol zanedbateľný. V prípade dvoch ďalších čínskych výrobcov MSG prepojených s jediným výrobcom zo Spoločenstva sa zistilo, že ich vývoz do Spoločenstva v OP nebol významný. Z tohto hľadiska sa skutočnosť, že Ajinomoto Group mohla byť zodpovedná za cenové politiky týchto spoločností, nepovažovala za významnú.
(95)
Preto sa dospelo k predbežnému záveru, že dovoz výrobného odvetvia Spoločenstva od prepojených strán mimo Spoločenstva neprispel k značnej ujme, ktorú utrpelo výrobné odvetvie Spoločenstva.
5.3.6. Nový režim cukru
(96)
Tvrdenie niektorých zainteresovaných strán týkajúce sa negatívneho vplyvu nového režimu Spoločenstiev v oblasti cukru (a zvýšenia cien cukru, ktoré z neho vyplýva) na výrobné náklady výrobného odvetvia Spoločenstva sa nepotvrdilo. Prešetrovanie ukázalo, že výrobné odvetvie Spoločenstva malo prospech z dlhodobých dohôd podpísaných omnoho skôr, ako sa zaviedol nový režim, ktoré zabezpečili, aby ich nákupné ceny cukru boli nízke počas väčšiny posudzovaného obdobia. V druhej časti OP, po zavedení nového režimu cukru, sa nákupné ceny cukru mierne zvýšili, ale tento vplyv sa čiastočne vyvážil vývojom účinnejšej fermentačnej technológie. Fermentačný výnos sa v OP zvýšil a je vysoký v porovnaní s výnosom, ktorý v priemere dosahujú čínski výrobcovia. To znamená, že na tonu MSG výrobca zo Spoločenstva potrebuje podstatne menej cukru v porovnaní s potrebami čínskych výrobcov.
5.3.7. Rozdiel v základných surovinách
(97)
MSG v Spoločenstve sa vyrába z cukrovej melasy, zatiaľ čo v Číne sa vyrába z kukuričného alebo ryžového škrobu. Niektoré zainteresované strany tvrdili, že vývoj cien týchto surovín mohol poskytnúť čínskym výrobcom komparatívnu výhodu. Porovnanie nákladov na suroviny potrebné na výrobu rovnakého množstva MSG však ukazuje, že existuje komparatívna výhoda v prípade výroby MSG z melasy. Na základe dostupných informácií existujú náznaky, že táto komparatívna výhoda sa počas OP ešte zosilnila prudkým nárastom cien kukurice, a to na medzinárodnom trhu aj na čínskom trhu. V dôsledku dumpingu čínskych výrobkov však táto komparatívna výhoda neviedla k zvýšeniu podielu na trhu v prípade MSG vyrábaného z melasy výrobným odvetvím Spoločenstva.
(98)
Preto sa dospelo k predbežnému záveru, že rozdiel v surovinách používaných výrobným odvetvím Spoločenstva v porovnaní so surovinami používanými čínskymi vyvážajúcimi výrobcami neprispel k značnej ujme, ktorú utrpelo výrobné odvetvie Spoločenstva.
5.4. Záver o príčinných súvislostiach
(99)
Uvedená analýza preukázala, že medzi FR2005 a OP došlo k značnému zvýšeniu objemu a podielu dumpingového dovozu s pôvodom v ČĽR na trhu, spolu s vysokou úrovňou cenového podhodnotenia počas OP. Toto zvýšenie podielu dovozu z ČĽR s nízkou cenou na trhu sa udialo v tom istom čase, ako došlo k značnému poklesu podielu výrobného odvetvia Spoločenstva na trhu, čo spolu s tlakom na ceny smerom dole viedlo okrem iného k značným stratám výrobného odvetvia Spoločenstva počas posudzovaného obdobia. Na druhej strane preskúmanie ostatných faktorov, ktoré mohli spôsobiť výrobnému odvetviu Spoločenstva ujmu, ukázalo, že žiadny z nich nemohol mať značný negatívny vplyv.
(100)
Na základe uvedenej analýzy, pomocou ktorej sa riadne rozlíšili a oddelili vplyvy všetkých známych faktorov na situáciu výrobného odvetvia Spoločenstva od poškodzujúcich vplyvov dumpingového dovozu, sa dospelo k predbežnému záveru, že dovoz z príslušnej krajiny spôsobil značnú ujmu výrobnému odvetviu Spoločenstva v zmysle článku 3 ods. 6 základného nariadenia.
6. ZÁUJEM SPOLOČENSTVA
6.1. Predbežná poznámka
(101)
Komisia v súlade s článkom 21 základného nariadenia preskúmala, či napriek záveru o poškodzujúcom dumpingu neexistujú závažné dôvody na prijatie záveru, že v tomto konkrétnom prípade nie je v záujme Spoločenstva prijať opatrenia. Stanovenie záujmu Spoločenstva bolo založené na vyhodnotení všetkých príslušných rôznorodých záujmov, t. j. záujmov výrobného odvetvia Spoločenstva, dodávateľov surovín, dovozcov a používateľov príslušného výrobku.
6.2. Výrobné odvetvie Spoločenstva
6.2.1. Povaha a štruktúra výrobného odvetvia Spoločenstva
(102)
Výrobné odvetvie Spoločenstva tvorí jediný výrobca so sídlom vo Francúzsku. Spoločnosť vlastní Ajinomoto Group, ktorá je okrem iných činností zapojená do výroby a predaja MSG na celom svete. Výrobné odvetvie Spoločenstva nakupovalo svoje suroviny od dodávateľov v Spoločenstve, čím vplývalo na úroveň zamestnanosti dodávateľov surovín.
6.2.2. Vplyvy zavedenia alebo nezavedenia opatrení na výrobné odvetvie Spoločenstva
(103)
Výrobné odvetvie Spoločenstva sa od FR2005 snaží investovať do dôkladnej reštrukturalizácie s cieľom znížiť náklady a v dôsledku toho sa môže považovať za životaschopné. V dôsledku dumpingového dovozu však došlo k ujme, ktorá nadobudla formu značného zníženia objemu predaja a nedostatočného zvýšenia predajnej ceny, čo zase viedlo k značným finančným stratám výrobného odvetvia Spoločenstva. Očakáva sa, že po zavedení antidumpingových ciel sa objem MSG predaného výrobným odvetvím zvýši a že jeho ceny na trhu Spoločenstva sa do určitej miery tiež zvýšia. To by výrobnému odvetviu Spoločenstva umožnilo dosiahnuť prijateľnú úroveň ziskovosti.
(104)
Usudzuje sa, že zavedením opatrení sa obnoví spravodlivá hospodárska súťaž na trhu. Je potrebné uviesť, že straty výrobného odvetvia Spoločenstva sú výsledkom jeho ťažkostí konkurovať dumpingovému dovozu s nízkou cenou s pôvodom v ČĽR. Je pravdepodobné, že zavedenie antidumpingových opatrení umožní výrobnému odvetviu Spoločenstva znovu získať aspoň časť jeho strateného podielu na trhu s následným pozitívnym vplyvom na ziskovosť.
(105)
Ako už bolo uvedené, výrobné odvetvie Spoločenstva utrpelo značnú ujmu spôsobenú dumpingovým dovozom s pôvodom v ČĽR. Ak sa opatrenia nezavedú, je pravdepodobné ďalšie zhoršenie situácie výrobného odvetvia Spoločenstva, čím sa oslabia pozitívne vplyvy investícií realizovaných v posledných rokoch. Vplyv dumpingového dovozu na znižovanie cien by naďalej maril všetko úsilie výrobného odvetvia Spoločenstva zamerané najmä na opätovné dosiahnutie úrovne ziskovosti. Neprijatím opatrení by sa ohrozila dlhodobá prítomnosť výrobného odvetvia Spoločenstva.
(106)
Záverom, očakáva sa, že opatrenia budú účinné a poskytnú výrobnému odvetviu Spoločenstva príležitosť zotaviť sa z poškodzujúceho dumpingu zisteného počas tohto prešetrovania.
6.3. Dovozcovia
(107)
Počas prešetrovania spolupracovali celkove traja dovozcovia a všetci boli proti zavedeniu antidumpingových opatrení. Títo dovozcovia predstavovali približne 46 % z celkového dovozu z ČĽR do Spoločenstva a približne 19 % zo spotreby MSG v Spoločenstve počas OP.
(108)
Na základe predbežných zistení sa dospelo k záveru, že vplyv zavedenia antidumpingových opatrení by bol v prípade dvoch zo spolupracujúcich dovozcov zanedbateľný. V prípade zostávajúceho spolupracujúceho dovozcu sú predbežné náznaky také, že MSG tvorí 7 % až 12 % jeho obratu. Táto spoločnosť zamestnáva priamo v časti svojho podnikania v oblasti MSG menej ako piatich ľudí. Zisk spoločnosti z predaja MSG je malý. Vzhľadom na túto skutočnosť by vplyv zavedenia akéhokoľvek antidumpingového cla nemal byť zanedbateľný. Očakávaným vplyvom zavedenia opatrení však bude zvýšenie cien MSG (zo všetkých zdrojov) na trhu Spoločenstva. Tento dovozca by mal byť preto schopný preniesť celé alebo takmer celé zvýšenie vyplývajúce zo zavedenia antidumpingových opatrení bez toho, aby to malo akýkoľvek značný vplyv na jeho celkový zisk.
(109)
Za týchto okolností sa dospelo k predbežnému záveru, že na základe dostupných informácií je veľmi pravdepodobné, že vplyv antidumpingových opatrení, ak bude vôbec nejaký, nebude mať značný vplyv na dovozcov.
6.4. Používatelia
(110)
Počas prešetrovania spolupracovali celkove štyri používateľské spoločnosti predstavujúce 18 % dovozu MSG z ČĽR. Tieto spoločnosti pôsobia v oblasti potravinárskeho priemyslu a výroby kozmetických prípravkov pre osobnú starostlivosť.
(111)
Dvaja zo spolupracujúcich používateľov pôsobia v oblasti potravinárskeho priemyslu. Tieto dve spoločnosti predstavovali v OP celkove približne 17 % dovozu MSG z ČĽR. Je potrebné uviesť, že obidve spoločnosti získavajú značné množstvá aj od výrobného odvetvia Spoločenstva, ako aj z iných zdrojov. Je potrebné tiež uviesť, že činnosti súvisiace s MSG predstavujú iba malú časť celkového obchodu oboch spoločností. V prípade jednej zo spoločností, ktorá mala v OP veľmi malé množstvo dovozu MSG z ČĽR, bude vplyv zavedenia akýchkoľvek opatrení zanedbateľný. V prípade druhej spoločnosti sa vplyv možného zavedenia opatrení bude ďalej skúmať.
(112)
Pokiaľ ide o druhých dvoch spolupracujúcich používateľov, zistilo sa, že v OP predstavovali iba približne 1 % dovozu z Číny. Za týchto okolností sa usúdilo, že zavedenie antidumpingových opatrení nebude mať značný vplyv na finančnú situáciu týchto spoločností.
(113)
Za týchto okolností sa dospelo k predbežnému záveru, že na základe poskytnutých informácií je veľmi pravdepodobné, že vplyv antidumpingových opatrení, ak bude vôbec nejaký, nebude mať značný vplyv na používateľov.
6.5. Dodávatelia surovín
(114)
Dvaja dodávatelia odpovedali na dotazník a podporili zavedenie antidumpingových opatrení. Jeden z nich je dodávateľom suroviny, konkrétne cukrovej melasy, výrobnému odvetviu Spoločenstva. Cukrová melasa, ktorú dodáva táto spoločnosť výrobnému odvetviu Spoločenstva, predstavuje približne 5 % obratu spoločnosti. Ak by sa nezaviedli antidumpingové opatrenia, existuje riziko, ako už bolo uvedené, že sa spochybní dlhodobá prítomnosť výrobného odvetvia Spoločenstva. Ak by k tomu došlo, existoval by jasný negatívny vplyv na situáciu dodávateľov surovín výrobnému odvetviu Spoločenstva.
(115)
Pokiaľ ide o druhého dodávateľa, tento prípad sa bude ďalej skúmať po zavedení akýchkoľvek dočasných opatrení.
(116)
Ak sa opatrenia nezavedú, predaj výrobného odvetvia Spoločenstva bude naďalej klesať a v dôsledku toho aj jeho dopyt po surovinách. To bude mať veľmi pravdepodobne negatívny vplyv na ziskovosť dodávateľov surovín.
6.6. Hospodárska súťaž a vplyvy narúšajúce obchod
(117)
Niektoré zainteresované strany tvrdili, že Ajinomoto Group mohla mať dominantné postavenie nielen na trhu Spoločenstva, ale aj na svetovom trhu. Tieto zainteresované strany tvrdili, že okrem čínskych konkurentov Ajinomoto Group v skutočnosti monopolizuje výrobu MSG na celom svete. Je však potrebné zdôrazniť, že na základe informácií poskytnutých jednou zo zainteresovaných strán, ktorá uviedla toto tvrdenie, výroba MSG mimo Číny a v spoločnostiach, ktoré nie sú prepojené s Ajinomoto, stále predstavuje viac ako 500 000 ton (čo je viac, ako celková výroba MSG skupinou Ajinomoto Group).
(118)
Pokiaľ ide o trh Spoločenstva, ak sa zavedú antidumpingové opatrenia, príslušní čínski vyvážajúci výrobcovia budú pravdepodobne, vzhľadom na svoje silné postavenie na trhu, naďalej predávať svoje výrobky, aj keď za nedumpingové ceny. Je tiež pravdepodobné, že na trhu Spoločenstva bude stále dostatočný počet hlavných konkurentov, vrátane výrobcov v Indonézii, Južnej Kórei, Vietname, Brazílii a na Taiwane. Je potrebné zdôrazniť, že dovoz z týchto zdrojov tvoril na začiatku posudzovaného obdobia 31,4 % trhu Spoločenstva a v dôsledku dumpingového dovozu z ČĽR sa značne znížil. Preto je pravdepodobné, že používatelia budú mať naďalej možnosť vybrať si z rôznych dodávateľov MSG. Ak by sa však nezaviedli žiadne opatrenia, budúcnosť výrobného odvetvia Spoločenstva by bola ohrozená. Jeho zánik by významne obmedzil hospodársku súťaž na trhu Spoločenstva.
6.7. Záver o záujme Spoločenstva
(119)
Vzhľadom na uvedené skutočnosti sa dospelo k predbežnému záveru, že v tomto prípade neexistujú žiadne závažné dôvody proti uloženiu antidumpingových ciel.
7. NÁVRH NA DOČASNÉ ANTIDUMPINGOVÉ OPATRENIA
7.1. Úroveň odstránenia ujmy
(120)
Vzhľadom na závery, ku ktorým sa dospelo, pokiaľ ide o dumping, ujmu, príčinné súvislosti a záujem Spoločenstva, mali by sa zaviesť dočasné antidumpingové opatrenia, ktoré zabránia, aby dumpingový dovoz spôsobil ďalšiu ujmu výrobnému odvetviu Spoločenstva.
(121)
Pri určovaní úrovne cla sa prihliadalo na úroveň zistených dumpingových rozpätí a na výšku cla, ktorá je potrebná na odstránenie ujmy, ktorú utrpelo výrobné odvetvie Spoločenstva.
(122)
Keďže výrobné odvetvie Spoločenstva utrpelo finančné straty počas celého posudzovaného obdobia, zisk, ktorý by sa mohol dosiahnuť, ak by neexistoval dumpingový dovoz, bol založený na rozpätiach ziskov podobného výrobku, ktoré v posudzovanom období dosiahli výrobcovia MSG v krajinách, v ktorých nebol prítomný čínsky dumpingový dovoz (konkrétne na Taiwane a v Thajsku). Na základe toho sa zistilo, že rozpätie zisku 5 % z obratu sa môže považovať za primerané minimum, ktorého dosiahnutie výrobné odvetvie Spoločenstva mohlo očakávať pri neexistencii poškodzujúceho dumpingu. Nevyhnutné zvýšenie cien sa potom určilo na základe porovnania váženej priemernej dovoznej ceny, stanovenej na výpočet cenového podhodnotenia, s nepoškodzujúcou cenou výrobkov predávaných výrobným odvetvím Spoločenstva na trhu Spoločenstva. Nepoškodzujúca cena sa získala úpravou predajnej ceny výrobného odvetvia Spoločenstva o skutočnú stratu dosiahnutú počas OP a pripočítaním už uvedeného rozpätia zisku. Akýkoľvek rozdiel vyplývajúci z tohto porovnania sa potom vyjadril ako percento z celkovej dovoznej hodnoty CIF.
7.2. Dočasné opatrenia
(123)
Z hľadiska uvedených skutočností sa dospelo k záveru, že v súlade s článkom 7 ods. 2 základného nariadenia by sa mali uložiť dočasné antidumpingové clá na dovoz s pôvodom v ČĽR na úrovni dumpingového rozpätia alebo rozpätia ujmy, podľa toho, čo je nižšie, v súlade s pravidlom nižšieho cla.
(124)
Sadzby antidumpingového cla pre jednotlivé spoločnosti uvedené v tomto nariadení sa stanovili na základe zistení tohto prešetrovania. Odzrkadľujú preto situáciu zistenú počas uvedeného prešetrovania vo vzťahu k týmto spoločnostiam. Tieto sadzby ciel (na rozdiel od cla pre celú krajinu vzťahujúceho sa na „všetky ostatné spoločnosti“) sa preto vzťahujú výlučne na dovoz výrobkov s pôvodom v príslušnej krajine a vyrobených týmito spoločnosťami, a teda konkrétnymi uvedenými právnymi subjektmi. Na dovoz výrobkov vyrobených akoukoľvek inou spoločnosťou, ktorej meno a adresa nie sú osobitne uvedené v normatívnych ustanoveniach tohto nariadenia, vrátane subjektov prepojených s konkrétne uvedenými subjektmi, sa nemôžu využiť tieto sadzby a platí pre ne sadzba cla vzťahujúca sa na „všetky ostatné spoločnosti“.
(125)
Navrhujú sa tieto antidumpingové clá:
Spoločnosť
Rozpätie odstránenia ujmy
Dumpingové rozpätie
Sadzba antidumpingového cla
Hebei Meihua MSG Group Co., Ltd. a Tongliao Meihua Bio-Tech Co., Ltd.
54,8 %
33,8 %
33,8 %
Fujian Province Jianyang Wuyi MSG Co., Ltd.
60,4 %
36,5 %
36,5 %
Všetky ostatné spoločnosti
63,7 %
39,7 %
39,7 %
8. UVEREJNENIE
(126)
Všetky zainteresované strany budú informované o uvedených predbežných zisteniach a budú vyzvané, aby písomne oznámili svoje stanovisko a požiadali o vypočutie. Ich pripomienky sa zanalyzujú a v prípade, že budú opodstatnené, sa zohľadnia pred prijatím konečného rozhodnutia. Predbežné zistenia sa pravdepodobne budú musieť prehodnotiť na účely akýchkoľvek konečných zistení,
PRIJALA TOTO NARIADENIE:
Článok 1
1. Týmto sa ukladá dočasné antidumpingové clo na dovoz glutamanu sodného patriaceho pod kód KN ex 2922 42 00 (kód TARIC 2922420010) s pôvodom v Čínskej ľudovej republike.
2. Sadzba dočasného antidumpingového cla vzťahujúca sa na čistú franko cenu na hranici Spoločenstva pred preclením je pre výrobky vyrobené uvedenými spoločnosťami takáto:
Spoločnosť
Sadzba AD cla (%)
Doplnkový kód Taric
Hebei Meihua MSG Group Co., Ltd. a Tongliao Meihua Bio-Tech Co., Ltd.
33,8
A883
Fujian Province Jianyang Wuyi MSG Co., Ltd.
36,5
A884
Všetky ostatné spoločnosti
39,7
A999
3. Prepustenie výrobku uvedeného v odseku 1 do voľného obehu v Spoločenstve podlieha poskytnutiu záruky, ktorá sa rovná výške dočasného cla.
4. Ak nie je stanovené inak, uplatňujú sa platné ustanovenia týkajúce sa ciel.
Článok 2
1. Bez toho, aby bol dotknutý článok 20 nariadenia (ES) č. 384/96, zainteresované strany môžu požiadať o uverejnenie základných skutočností a úvah, na základe ktorých bolo toto nariadenie prijaté, vyjadriť svoje názory písomne, a požiadať Komisiu o vypočutie do jedného mesiaca odo dňa nadobudnutia účinnosti tohto nariadenia.
2. Podľa článku 21 ods. 4 nariadenia (ES) č. 384/96 môžu príslušné strany predložiť pripomienky k uplatňovaniu tohto nariadenia do jedného mesiaca odo dňa nadobudnutia jeho účinnosti.
Článok 3
Článok 1 tohto nariadenia sa uplatňuje šesť mesiacov.
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 3. júna 2008